A BIZOTTSÁG HATÁROZATA
(2008. július 25.)
a Diabrotica virgifera Le Conte Közösségen belüli elterjedése elleni szükséghelyzeti intézkedésekről szóló 2003/766/EK határozat módosításáról
(az értesítés a C(2008) 3813. számú dokumentummal történt)
(2008/644/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének negyedik mondatára,
mivel:
(1)
A 2003/766/EK bizottsági határozat (2) megköveteli a tagállamoktól, hogy szükséghelyzeti intézkedéseket hozzanak a Diabrotica virgifera Le Conte (a továbbiakban: szervezet) Közösségen belüli elterjedése ellen.
(2)
A szükséghelyzeti intézkedések végrehajtását 2008. február 26-27-én a Növény-egészségügyi Állandó Bizottság értékelte a tagállamok által 2007-ben végzett hivatalos felmérésekből nyert információk alapján. Megállapították, hogy abban az esetben, amikor a szervezet felszámolására olyan területeken hoznak szükséghelyzeti intézkedéseket, amelyeken a szervezet példányai csak nagyon korlátozott számban fordultak elő, az intézkedések kétéves időszak alatti alkalmazása elegendő lehet a szervezet felszámolására. Ezért rendelkezni kell arról, hogy ezeket az intézkedéseket adott esetben kétéves időszakra korlátozhassák.
(3)
A 2003/766/EK határozatot ezért ennek megfelelően módosítani kell.
(4)
Az ebben a határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/766/EK határozat az alábbiak szerint módosul:
1.
A 4. cikk (2) bekezdése a következő albekezdéssel egészül ki:
„Amikor a 2. cikkben említett felmérés eredménye szerint a központi övezetben a szervezetnek legfeljebb két példánya fordul elő, amelyekről bebizonyítható, hogy a bejelentés évében kerültek oda, az első albekezdés b), d), f) és g) pontjában említett intézkedéseket a szervezet előfordulásának évére és az azt követő évre lehet korlátozni, feltéve, hogy abban az évben nem találtak példányokat. Ebben az esetben a 4. cikk (1) bekezdésében említett megfigyelést intenzívebbé kell tenni a központi övezetben.”
2.
A 4. cikk (3) bekezdése a következő albekezdéssel egészül ki:
„Amikor a 2. cikkben említett felmérés eredménye szerint a központi övezetben a szervezetnek legfeljebb két példánya fordul elő, amelyekről bebizonyítható, hogy a bejelentés évében kerültek oda, az első albekezdés a) pontjában említett intézkedéseket a biztonsági övezetben a szervezet előfordulásának évére és az azt követő évre lehet korlátozni, feltéve, hogy abban az évben nem találtak példányokat. Ebben az esetben a 4. cikk (1) bekezdésében említett megfigyelést intenzívebbé kell tenni a biztonsági övezetben.”
2. cikk
Ennek a határozatnak a tagállamok a címzettjei.
Kelt Brüsszelben, 2008. július 25-én.